Broj: 711-I-292-M-34/23-02-17

Zagreb, 6. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI/21), **na zahtjev obveznika Maria Kružića, ravnatelja Županijske lučke uprave Crikvenica,** za davanjem mišljenja,na 203. sjednici održanoj dana 6. veljače 2023., daje sljedeće

**MIŠLJENJE**

1. **Temeljem odredbe članka 17. stavka 1. ZSSI/21-a, obveznik Mario Kružić, ravnatelj Županijske lučke uprave Crikvenica, ne može za vrijeme obnašanja navedene dužnosti obavljati dužnost člana Gradskog vijeća Grada Crikvenica, jer zakonom nije propisana iznimka od opće zabrane istodobnog obnašanja dviju javnih dužnosti.**
2. **Upućuje se obveznika da sukladno članku 8. stavku 1. ZSSI/21-a razriješi okolnosti koje predstavljaju povredu ZSSI/21-a.**

Obrazloženje

U Povjerenstvu je zaprimljen zahtjev za davanjem mišljenja Povjerenstva podnesen od obveznika Maria Kružića, ravnatelja Županijske lučke uprave Crikvenica, proslijeđen od Ministarstva pravosuđa i uprave, Uprave za politički sustav i opću upravu.U knjigama ulazne pošte Povjerenstva zahtjev je zaprimljen 2. veljače 2023. pod poslovnim brojem 711-U-2496-M-34/23-01-3, povodom kojeg se vodi predmet broj M-34/23.

Člankom 3. stavkom 1. podstavkom 60. ZSSI-a propisano je da su ravnatelji lučkih uprava obveznici u smislu navedenog Zakona, stoga je Mario Kružić povodom obnašanja dužnosti ravnatelja Županijske lučke uprave Crikvenicadužanpostupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik je od Ministarstva pravosuđa i uprave zatražio mišljenje može li istovremeno s obnašanjem dužnosti ravnatelja Županijske lučke uprave Crikvenica obnašati dužnost člana Gradskog vijeća Grada Crikvenice, odnosno je li to suprotno odredbama ZSSI/21-a.

Naime, u zahtjevu navodi da profesionalno obnaša dužnost ravnatelja Županijske lučke uprave Crikvenica te da je na lokalnim izborima održanima u svibnju 2021. izabran na dužnost člana Gradskog vijeća Grada Crikvenice, kao i da je pismeno zatražio od Grada Crikvenice da mu prestane isplaćivati naknadu za rad u Gradskom vijeću, na koju ima pravo temeljem odredbi Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.)

 U odgovoru Uprave za politički sustav i opću upravu Ministarstva pravosuđa i uprave, klasa: 024-02/22-01/168, urbroj: 514-07-02/01-23-04 od 31. siječnja 2022. navodi se su odredbom članka 78. Zakona o lokalnim izborima („Narodne novine“ broj 144/12., 121/16., 98/19., 42/20., 144/20. i 37/21.), propisane nespojive dužnosti s istodobnim obnašanjem dužnosti člana predstavničkog tijela jedinice lokalne i područne (regionalne) samouprave, ali se ukazuje da je od instituta nespojivosti propisanog tim Zakonom potrebno razlikovati materiju sukoba interesa uređenu odredbama ZSSI/21-a, koje tumači Povjerenstvo.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

U odnosu na obnašanje dužnosti člana predstavničkog tijela jedinice lokalne i područne (regionalne) samouprave istodobno s obnašanjem dužnosti ravnatelja županijske lučke uprave, ukazuje se da član predstavničkog tijela nije obveznik u smislu odredbi ZSSI/21-a, međutim, imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave kao i da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI/21-a.

 Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI/21-a za vrijeme obnašanja dužnosti iz članka 3. ZSSI/21-a, posebnim zakonom treba biti propisana takva mogućnost.

U ovome slučaju odredbama Zakona o pomorskom dobru i morskim lukama („Narodne novine“, broj 158/03., 100/04., 141/06., 38/09., 123/11., 56/16. i 98/19.) kojom je propisano da županija odlukom županijske skupštine osniva županijsku lučku upravu te su propisane ovlasti kao i način imenovanja, odnosno razrješenja ravnatelja lučke upravenije propisano da bi ravnatelj navedene ustanove, koji je obveznik u smislu odredbi ZSSI/21-a, istodobno mogao biti član predstavničkog tijela jedinice lokalne samouprave.

Sukladno navedenom, Mario Kružić, ravnatelj Županijske lučke uprave Crikvenica ne može za vrijeme obnašanja navedene dužnosti biti član Gradskog vijeća Grada Crikvenice, jer je navedeno suprotno odredbi članka 17. stavka 1. Zakona.

Upućuje se obveznika da sukladno članku 8. stavku 1. ZSSI/21-a razriješi okolnosti istodobnog obnašanja navedenih dviju dužnosti.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Mario Kružić, elektroničkom dostavom
2. Objava na internetskoj stranici Povjerenstva
3. Pismohrana